'એક મિનિટ..' ફાઈવસ્ટાર હોટલ જેવી આલિશાન હોસ્પિટલના આઈ.સી.યુ.ની બહાર બાંકડા ઉપર વત્સલ વસાવડા બેઠો હતો ત્યારે બે યુવાનો પોતાની સામે આવીને ઊભા રહ્યા એને લીધે વત્સલ વસાવડાને આશ્ચર્ય ના થયું. હમણાંથી આવું બનતું હતું. મુખ્ય અભિનેતા તરીકે એની કારકિર્દીના પ્રથમ નાટકને વિપુલ શાહના પ્રયત્નોથી જે પ્રચંડ સફળતા મળી હતી, એનો આ પ્રતાપ હતો. પેલા બંને સામે સ્મિત ફરકાવીને એ બાંકડા પરથી ઊભો થયો.‘લાલ સલામ નાટકમાં ખૂંખાર નક્સલવાદી ચારૂ ઘોષાલ તમે જ બનેલાને?' વત્સલ વસાવડા અત્યારે ટિશર્ટ અને જિન્સમાં હતો એટલે પ્રશ્ન પૂછનારના અવાજમાં લગીર શંકા છલકાતી હતી.